b'\n_START_ARTICLE_\nKynttil\xc3\xa4kaari\n_START_PARAGRAPH_\nKynttil\xc3\xa4kaari (Der Schwibbogen) on Erzgebirgen alueella it\xc3\xa4isess\xc3\xa4 Saksassa puusta valmistettu joulun aikaan k\xc3\xa4ytett\xc3\xa4v\xc3\xa4 kynttil\xc3\xa4koriste._NEWLINE_Erzgebirge on vanhaa kaivosaluetta. Kaivosmiehet kokoontuivat aikoinaan jouluaattoa edelt\xc3\xa4v\xc3\xa4n ty\xc3\xb6vuoronsa aikana y\xc3\xb6ll\xc3\xa4 tai varhain aamulla kaivosk\xc3\xa4yt\xc3\xa4v\xc3\xa4lle viett\xc3\xa4m\xc3\xa4\xc3\xa4n yhteist\xc3\xa4 hartaushetke\xc3\xa4 ja iloista juhlaa, jota kutsuttiin nimell\xc3\xa4 Mettenschicht. Valoa maan syvyyksiin loivat vain kaivoslamput ja kynttil\xc3\xa4t. Kynttil\xc3\xa4kaaren sanotaankin symboloivan valoin koristeltua kaivostunnelin suuaukkoa.\n_START_SECTION_\nHistoria\n_START_PARAGRAPH_\nPerim\xc3\xa4tiedon mukaan kaivosty\xc3\xb6kalusepp\xc3\xa4 Johann Teller Johanngeorgenstadtin kaupungista valmisti vuoden 1726 vaiheilla ensimm\xc3\xa4isen t\xc3\xa4m\xc3\xa4n tyyppisen kynttil\xc3\xa4kaaren. Ensimm\xc3\xa4isten kaarien kuva-aiheet olivat p\xc3\xa4\xc3\xa4asiassa uskonnollisia, mutta 1800-luvulla niiss\xc3\xa4 alkoi esiinty\xc3\xa4 my\xc3\xb6s ihmisi\xc3\xa4 arkip\xc3\xa4iv\xc3\xa4n askareissa. Tyypillinen Erzgebirgen kynttil\xc3\xa4kaari on per\xc3\xa4isin vuodelta 1937. Sen keskell\xc3\xa4 on kaksi kaivosmiest\xc3\xa4 ja heid\xc3\xa4n vierell\xc3\xa4\xc3\xa4n puunveist\xc3\xa4j\xc3\xa4 ja pitsinnypl\xc3\xa4\xc3\xa4j\xc3\xa4.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nNykyp\xc3\xa4iv\xc3\xa4n kynttil\xc3\xa4kaarissa k\xc3\xa4ytet\xc3\xa4\xc3\xa4n s\xc3\xa4hk\xc3\xb6kynttil\xc3\xb6it\xc3\xa4. Kynttil\xc3\xa4kaaren kuvioiden aihepiiri on nyky\xc3\xa4\xc3\xa4n l\xc3\xa4hes rajaton. Perinteisen Erzgebirgen kynttil\xc3\xa4kaaren lis\xc3\xa4ksi suosittuja aiheita ovat mets\xc3\xa4, Kristuksen syntym\xc3\xa4 ja vuoristomaisemat. Seiffenin kynttil\xc3\xa4kaareen kuuluu lumen peitt\xc3\xa4mien leluntekij\xc3\xb6iden m\xc3\xb6kkien keskelt\xc3\xa4 kohoava Seiffenin kirkko.  Erzgebirgen kaupunkien ja kylien asukkaiden ikkunoissa kynttil\xc3\xa4kaaria n\xc3\xa4kee tuhansittain. Lis\xc3\xa4ksi my\xc3\xb6s monien vuoristoseudun paikkakuntien sis\xc3\xa4\xc3\xa4ntuloteiden varsilla on kookkaita kaaria, jotka toivottavat tulijan tervetulleeksi.'